അഫ്ഗാന്റെ മണ്ണ് ഇന്ത്യക്കെതിരായ ഭീകരപ്രവര്ത്തനത്തിന് ഉപയോഗിക്കപ്പെടുന്നില്ലെന്ന് ഉറപ്പു വരുത്തുകയാണ് ഇന്ത്യക്ക് പ്രധാനമെന്ന് കേന്ദ്ര വിദേശകാര്യ മന്ത്രാലയം ഡല്ഹി: അഫ്ഗാനിസ്ഥാന്റെ മണ്ണ് ഇന്ത്യക്കെതിരായ ഭീകര പ്രവര്ത്തനങ്ങള്ക്ക് ഉപയോഗിക്കുന്നില്ലെന്ന് ഉറപ്പു വരുത്തുന്നതിനാണ് അടിയന്തര ശ്രദ്ധ നല്കുന്നതെന്ന് ഇന്ത്യ. ഇന്ത്യവിരുദ്ധ പ്രവര്ത്തനങ്ങള്ക്ക് അഫ്ഗാന്റെ മണ്ണ് ഉപയോഗിക്കാനുള്ള സാധ്യതയെക്കുറിച്ച ഉത്കണ്ഠ അറിയിക്കാനാണ് ദോഹയില് താലിബാന് നേതാവുമായി നടത്തിയ ചര്ച്ചയെ ഇന്ത്യ ഉപയോഗപ്പെടുത്തിയതെന്ന് വിദേശകാര്യ മന്ത്രാലയം വ്യക്തമാക്കി. ഇന്ത്യന് അംബാസഡര് ദീപക് മിത്തലും താലിബാന് നേതാവ് ഷേര് മുഹമ്മദ് അബ്ബാസ് സ്റ്റാനെക്സായിയും തമ്മിലാണ് ദോഹയില് ചൊവ്വാഴ്ച ചര്ച്ച നടത്തിയത്. ഭീകരതയെക്കുറിച്ച ഉത്കണ്ഠകള്ക്കൊപ്പം, അഫ്ഗാനില് ബാക്കിയുള്ള ഇന്ത്യക്കാരെ തിരിച്ചു കൊണ്ടുവരുന്ന കാര്യവും ചര്ച്ചയായെന്ന് മന്ത്രാലയ വക്താവ് അരിന്ദം ബഗ്ചി പറഞ്ഞു. അനുകൂല പ്രതികരണമാണ് ഇന്ത്യക്കു കിട്ടിയതെന്നും അദ്ദേഹം കൂട്ടിച്ചേര്ത്തു. ചര്ച്ചയുടെ പശ്ചാത്തലത്തില് താലിബാന് ഭരണകൂടത്തെ ഇന്ത്യ അംഗീകരിക്കുമോ എന്ന ചോദ്യത്തിന്, ദോഹയില് നടന്നത് ചര്ച്ച മാത്രമായിരുന്നുവെന്ന് വക്താവ് മറുപടി നല്കി. നാം കടന്നു പോകുന്നത് പ്രാരംഭ ദിനങ്ങളിലൂടെയാണ്. അതുകൊണ്ടു തന്നെ താലിബാനോടുള്ള സമീപനത്തെക്കുറിച്ച് പ്രതികരിക്കാന് സമയമായിട്ടില്ല. കൂടുതല് ചര്ച്ചകള് താലിബാനുമായി ഉണ്ടാവുമോയെന്ന ചോദ്യത്തിന്, ഭാവികാര്യങ്ങളെക്കുറിച്ച് ഊഹാപോഹങ്ങള്ക്കില്ലെന്നായിരുന്നു അദ്ദേഹത്തിന്റെ മറുപടി. ദോഹയില് താലിബാന് താല്പര്യപ്പെട്ട പ്രകാരമാണ് ചര്ച്ച നടന്നത്. അവര് ഓരോ വിവിധ രാജ്യങ്ങളുമായി ബന്ധപ്പെടുന്നുണ്ടെന്നാണ് മനസ്സിലാക്കുന്നത്. താലിബാന് ഭീകരസംഘടനയാണോ തുടങ്ങിയവയല്ല വിഷയമെന്നും, അഫ്ഗാന്റെ മണ്ണ് ഇന്ത്യക്കെതിരായ ഭീകരപ്രവര്ത്തനത്തിന് ഉപയോഗിക്കപ്പെടുന്നില്ലെന്ന് ഉറപ്പു വരുത്തുകയാണ് ഇന്ത്യക്ക് പ്രധാനമെന്നും വക്താവ് വിശദീകരിച്ചു. കാബൂള് വിമാനത്താവളത്തിന്റെ പ്രവര്ത്തനം പുനരാരംഭിക്കുന്ന മുറക്ക് ബാക്കിയുള്ള ഇന്ത്യക്കാരുടെ മടക്കത്തെക്കുറിച്ച ക്രമീകരണങ്ങള് ആലോചിക്കാനാവുമെന്നും അരിന്ദം ബഗ്ചി പറഞ്ഞു.